Cinlər padşahının qızı
Bir kişi evdə oturubmuş. Görür ki, güllükdə it bir qızı didir. Kişi
tez cumur qızı itdən alır. Ondan soruşur ki, sən kimsən, buralarda
neynirsən?
Qız deyir ki, mən cinlər padşahının qızıyam. Biz gözəgörünməz
oluruq, təkcə it bizi görür.* Burdan keçirdim, bu it məni tutdu. Baxdım
ki, məni parçalayacaq, ona görə sənin gözünə göründüm. Atam
sənə nə versə alma, de ki, ağzına tüpürsün. Ondan sonra sən hər
şeyin dilini biləcəksən. Ancaq gərək bundan öz xeyrinə istifadə
edib heç bir canlını ac qoymayasan.
Kişi razılaşır. Bunlar düşürlər yola. Çaya rast gələndə, çay ikiyə
ayrılır. Bunlar keçəndən sonra birləşir. Dağa rast gələndə dağ aralanır,
bunlara yol verir. Xülasə, axır ki, gəlib çatırlar cinlər diyarına.
Cinlər padşahı kişini görən kimi gəlib alnından öpür. Buna çoxlu
qızıl-gümüş verir. Kişi almır, deyir ki, tüpür ağzıma.
Cinlər padşahı bunun ağzına tüpürür, sonra cinlər kişini qaytarıb
qoyurlar öz evinə. Kişi görür ki, dünyada nə varsa hamısının
dilini bilir. Başlayır şad-xürrəm yaşamağa

Mənbə 

Əsatirlər, əfsanə və rəvayətlər. Bakı, "Şərq-Qərb", 2005. anl.az

Rəvayətlər